Venäjän suurin päivälehti Komsomolskaja Pravda on kommentoinut nettijulkaisussaan puolustusministeri Carl Haglundin (r.) sinikeltaista solmiota. Artikkeli oli otsikoitu "suomalaiset poliitikot esittävät venäläisvastaisia mielipiteitä ilman jarruja".

– Muutamat suomalaispoliitikot ovat venäläisvastaisilla mielipiteillään paljastaneet oikean karvansa, kirjoitti lehti viitaten Haglundin Twitter-viestiin, johon oli liitetty kelta-sininen solmio.

Lehti lainasi Ilta-Sanomia, jolle Haglund kertoi haluavansa solmiollaan tukea Ukrainan koskemattomuutta ja itsemääräämisoikeutta. Komsomolskaja Pravdassa muistutettiin myös Haglundin päätöksestä peruuttaa ennalta sovittu tapaaminen Venäjän puolustusministerin Sergei Shoigun kanssa, jotta sitä ei tulkittaisi tuenosoitukseksi Venäjän toimille Ukrainassa.

Sensaatiohakuisista uutisistaan tunnettu lehti kelpuutti palstoilleen toisenkin jutun Ukrainan tilanteen aiheuttamista reaktioista Suomessa. Siteerattavaksi oli päätynyt Yle Uutisten juttu Ukrainan tilanteen kielteisistä vaikutuksista Suomen talouteen.